ITD รับทรัพย์ 1.26 พันลบ. หลังคว้างานก่อสร้าง 2 โครงการ
ITD รับทรัพย์ 1.26 พันลบ. หลังคว้างานก่อสร้างบ่อพักและท่อร้อยสายไฟฟ้าใต้ดิน-งานโยธารถไฟฟ้าสายสีทองระยะที่ 1
25 ธ.ค. 2560

บริษัท อิตาเลียนไทย จำกัด (มหาชน) หรือ ITD เปิดเผยว่า บริษัทได้ลงนามในสัญญาก่อสร้าง จำนวน 2 โครงการ รวมมูลค่า (รวมภาษีมูลค่าเพิ่ม) 1,257.54 ล้านบาท ได้แก่ 1) งานโยธาโครงการระบบขนส่งมวลชนขนาดรองสายสีทอง ระยะที่ 1 (สถานีรถไฟฟ้าธนบุรี-สำนักงานเขตคลองสาน) กรุงเทพมหานคร มีบริษัท กรุงเทพธนาคม จำกัดเป็นเจ้าของโครงการ มูลค่างานรวมภาษีมูลค่าเพิ่ม 1,068.93 ล้านบาท มีระยะเวลาก่อสร้าง 30 เดือน นับจากวันลงนามสัญญา 15 ธ.ค. 60
ลักษณะงานเป็นงานก่อสร้างทางยกระดับยาวประมาณ 1,800 เมตร เชื่อมต่อจากสถานีกรุงธนบุรี ของโครงการระบบขนส่งมวลชนกรุงเทพมหานคร ส่วนต่อขยายสายสีลม ไปตามแนวเส้นทางถนนกรุงธนบุรี ถนนเจริญนคร และถนนสมเด็จเจ้าพระยา บริเวณหน้าโรงพยาบาลตากสิน โดยมีจำนวน 3 สถานี รวมงานโครงสร้างคอนกรีตเสริมเหล็ก งานสถาปัตยกรรม งานระบบไฟฟ้าและเครื่องกลในอาคารสถานี
และ 2) โครงการก่อสร้างบ่อพักและท่อร้อยสายไฟฟ้าใต้ดินร่วมกับโครงการระบบขนส่งมวลชนขนาดรองสายสีทอง (สถานีรถไฟฟ้ากรุงธนบุรี-สำนักงานเขตคลองสาน-ประชาธิปก) กรุงเทพมหานคร โดยการไฟฟ้านครหลวงเป็นเจ้าของโครงการ มีมูลค่างาน 188.61 ล้านบาท ระยะเวลาก่อสร้าง 29 เดือน จากวันลงนามสัญญาเมื่อ 21 ธ.ค. 60